Լատվիայի ռուսները իրենց ապագան կապում են Եվրամիության հետ
Թեև Ռուսաստանի վերջին տարիների քաղաքականությունը հիմնվում է ռազմական ներուժի, ագրեսիվ հռետորաբանության և խորհրդային անցյալի վրա՝ Մերձբալթյան երկրներում ռուսական ազգային համայնքները զերծ են ճնշումներից: Սակայն գործող որոշ օրենքներ դիտարկվում են որպես խտրականություն ռուսների դեմ:
Ռիգայի ռուսական թատրոնը կարևոր մշակութային օջախներից է, որը չնայած ռուս-լատվիական տարաձայնությունների, կարևոր կամուրջ է երկու մշակույթների միջև: «Թատրոնը 135 տարեկան է: Սա Ռուսաստանից դուրս ամենահին թատրոնն է: Եվ այս 135 տարիների ընթացքում այն ներդաշնակ է դարձել լատվիական մշակույթի հետ»,- ասում է ռուսական թատրոնի տնօրեն Էդուարդ Ցեխովալը: Մերձբալթյան երկրներում առկա է մեծ ռուսական համայնք: Նրանցից շատերը այստեղ են դեռևս խորհրդային տարիներից, սակայն ԽՍՀՄ-ի փլուզումից հետո Լատվիան սկսեց Խորհրդային Միությանը դիտարկել նույն ձևով, ինչպես ֆաշիստական Գերմանիային՝ որպես զավթիչ և օկուպանտ: Այսօր տարածված կարծիքներից է այն, որ Ռուսաստանը վերադառնում է խորհրդային ժամանակների քաղաքականությանը՝ հիմնվելով ռազմական ներուժի և այլ երկրներում ռուս ազգաբնակչության իրավունքների պաշտպանության վրա: «Խորհրդային զավթման ճանաչումն ու դատապարտումը ճիշտ քայլ է վերականգնելու վստահությունը»,- հայտարարել է Լատվիայի արտգործնախարարը: Անկախությունից հետո Լատվիան ընդունեց լեզվի մասին նոր օրենք, որով պարտադիր է լատիշերենի իմացությունը քվեարկելու կամ պետական համակարգում աշխատելու համար: Ռուսաստանն ու տեղի ռուսական համայնքն այս օրենքն անվանում է խտրականություն կամ վրեժխնդրություն խորհրդային անցյալի համար: Ի տարբերություն լատիշերենի ռուսերեն լեզուն չունի նույն կարգավիճակը, սակայն այն հաճախ է հանդիպում Լատվիայում, քանի որ բնակչության մոտ մեկ քառորդը ռուսներ են: «Երկրի աշխարհագրական և ընդհանուր դիրքը մեր երեխաներին տալիս է ընտրության հնարավորություն: Ի վերջո նրանք կարող են իրենց համարել եվրոպացիներ»,- ասում է ռուս գրականության ուսուցչուհի Լյուդմիլա Սմիրնովան Ռիգայից: Անգամ ամենածայրահեղ լատվիացի ռուսները շարունակում են իրենց ապագան կապել Եվրամիության հետ, իսկ Ռուսաստանը դիտարկել որպես իրենց պատմական հայրենիք ու մշակույթի մի մաս: